CELEX: 32015D0623(01)
Language: lt
Date: 1434499200000
Title: Komisijos sprendimas, 2015 m. birželio 17 d., kuriuo įsteigiama Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ ir pakeičiamas Sprendimas C(2013) 2236

23.6.2015   
            
            
               LT
            
            
               Europos Sąjungos oficialusis leidinys
            
            
               C 206/5
            
         KOMISIJOS SPRENDIMAS
   2015 m. birželio 17 d.
   kuriuo įsteigiama Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ ir pakeičiamas Sprendimas C(2013) 2236
   (2015/C 206/04)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:
   
               (1)
            
            
               2012 m. gruodžio 6 d. komunikate (1) Komisija pateikė veiksmų planą stiprinti kovą su mokestiniu sukčiavimu ir mokesčių slėpimu. Prie komunikato pridėtos dvi rekomendacijos: dėl agresyvaus mokesčių planavimo (2) ir dėl priemonių, kuriomis trečiosios šalys skatinamos laikytis minimalių gero mokesčių srities valdymo standartų (3);
            
         
               (2)
            
            
               Komisijos sprendimu C(2013) 2236 (4) įsteigta Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ (toliau – Ekspertų grupė), kuriai pavesta tikrinti įvairių priemonių, įskaitant 2012 m. kovos su mokestiniu sukčiavimu ir mokesčių slėpimu veiksmų planą, ir abiejų rekomendacijų įgyvendinimo pažangą. Komunikate dėl dvigubo apmokestinimo bendrojoje rinkoje (5) Komisija padarė išvadą, kad nagrinės ES forumo dvigubo apmokestinimo klausimais sukūrimo galimą naudą. Atsižvelgiant į tai, kad visiškas neapmokestinimas ir dvigubas apmokestinimas dažnai yra susiję, buvo manoma, kad Ekspertų grupėje tikslinga spręsti ir dvigubo apmokestinimo klausimą; tai tebėra aktualu ir šiandien;
            
         
               (3)
            
            
               Europos Parlamentas (6) ir Europos Sąjungos Taryba (7) paragino nuolat dėti pastangas kovoti su mokestiniu sukčiavimu ir mokesčių slėpimu;
            
         
               (4)
            
            
               Ekspertų grupė naudingai prisideda teikdama informaciją klausimais, kuriais su ja konsultuojamasi. 2015 m. kovo 18 d. Komisija priėmė dokumentų rinkinį dėl mokesčių skaidrumo (8). 2015 m. birželio 17 d. (9) ji priėmė Komunikatą dėl sąžiningesnės pelno mokesčio sistemos Sąjungoje (toliau – 2015 m. veiksmų planas), kuriame, pasinaudojusi Ekspertų grupės pateikta informacija, pateikė 2012 m. rekomendacijų taikymo ataskaitą. Tame komunikate Komisija paskelbė, kad bus pratęsta Ekspertų grupės kadencija, išplėsta jos užduočių aprėptis ir sustiprinti darbo metodai;
            
         
               (5)
            
            
               rengiant mokesčių skaidrumo ir sąžiningesnio apmokestinimo darbotvarkę, kaip nustatyta abiejuose 2015 m. Komisijos komunikatuose, tikslinga peržiūrėti Ekspertų grupės užduotis ir veiklą;
            
         
               (6)
            
            
               Ekspertų grupė turėtų sudaryti sąlygas užtikrinti dialogą, kuriam vykstant būtų keičiamasi patirtimi bei žiniomis ir išklausomos visų suinteresuotųjų šalių nuomonės;
            
         
               (7)
            
            
               Ekspertų grupei turėtų pirmininkauti Komisijos atstovas ir joje turėtų dalyvauti valstybių narių mokesčių administratorių, verslo arba pilietinės visuomenės ir mokesčių ekspertų organizacijų atstovai. Siekiant užtikrinti tęstinumą pageidautina, kad dabartiniai Ekspertų grupės nariai, paskirti Komisijos sprendimo C(2013) 2236 taikymo laikotarpiui, toliau eitų pareigas iki savo kadencijos pabaigos 2016 m. balandžio 22 d.;
            
         
               (8)
            
            
               turėtų būti nustatytos Ekspertų grupės nariams taikomos informacijos atskleidimo taisyklės;
            
         
               (9)
            
            
               asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (10);
            
         
               (10)
            
            
               Sprendimas C(2013) 2236 turėtų būti panaikintas,
            
         NUSPRENDĖ:
   1 straipsnis
   Dalykas
   Šiuo sprendimu įsteigiama ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“ (toliau – Ekspertų grupė).
   2 straipsnis
   Užduotys
   Ekspertų grupės užduotys:
   
               a)
            
            
               skatinti verslo, pilietinės visuomenės ir nacionalinių mokesčių administratorių ekspertų diskusijas gero mokesčių srities valdymo, agresyvaus mokesčių planavimo ir dvigubo apmokestinimo klausimais;
            
         
               b)
            
            
               Komisijai teikti informaciją, svarbią siekiant nustatyti a punkte nurodytų sričių prioritetus ir pasirinkti tinkamus būdus bei priemones pažangai tose srityse užtikrinti;
            
         
               c)
            
            
               nustatyti galimus svarbius techninius ir praktinius šių sričių klausimus ir galimus sprendimus ir taip padėti kuo geriau taikyti ir įgyvendinti 2015 m. kovo 18 d. ir 2015 m. birželio 17 d. Komisijos komunikatus;
            
         
               d)
            
            
               aptarti mokesčių administratorių, taip pat verslo, pilietinės visuomenės ir mokesčių ekspertų pateiktą praktinę informaciją ir parengti pasiūlymus, kaip būtų galima efektyviau spręsti dabartines dvigubo apmokestinimo problemas, trukdančias vidaus rinkai sklandžiai veikti.
            
         Taikant šį sprendimą, sąvoka „geras mokesčių srities valdymas“ apima skaidrumą, informacijos mainus ir sąžiningą mokesčių konkurenciją.
   3 straipsnis
   Konsultavimasis
   Komisija gali konsultuotis su Ekspertų grupe visais klausimais, susijusiais su geru mokesčių srities valdymu, agresyviu mokesčių planavimu ir dvigubu apmokestinimu, taip pat dėl tolesnių priemonių įgyvendinant 2015 m. veiksmų planą.
   4 straipsnis
   Narystė. Narių skyrimas
   1.   Ekspertų grupę sudaro daugiausia 43 nariai.
   2.   Ekspertų grupės nariai yra:
   
               a)
            
            
               valstybių narių mokesčių administratoriai;
            
         
               b)
            
            
               ne daugiau kaip 15 verslo, pilietinės visuomenės ir mokesčių ekspertų organizacijų, turinčių kompetencijos 2 straipsnyje nurodytais klausimais.
            
         3.   Kiekvienos valstybės narės mokesčių administratoriai paskiria vieną atstovą, parinktą iš pareigūnų, atsakingų už tarpvalstybinį apmokestinimą ir konkrečiai – už kovą su agresyviu mokesčių planavimu.
   4.   Dabartiniai Ekspertų grupės nariai eina pareigas iki 2016 m. balandžio 22 d. Paskelbus kvietimą teikti paraiškas, Mokesčių ir muitų sąjungos generalinio direktorato generalinis direktorius paskiria 2 dalies b punkte nurodytus Ekspertų grupės narius. Šių narių kadencija tęsiasi nuo 2016 m. balandžio 23 d. iki 2019 m. birželio 16 d.
   5.   Teikdamos paraiškas organizacijos paskiria vieną atstovą ir vieną pakaitinį atstovą, kuris pakeičia nedalyvaujantį ar savo pareigų negalintį eiti atstovą. Mokesčių ir muitų sąjungos generalinio direktorato generalinis direktorius gali nepritarti organizacijos paskirto atstovo arba pakaitinio atstovo kandidatūrai remdamasis tuo, kad susijęs asmuo neatitinka kvietime teikti paraiškas nurodytų reikalavimų. Tokiais atvejais susijusios organizacijos prašoma paskirti kitą atstovą arba pakaitinį atstovą.
   6.   Pakaitiniai atstovai skiriami laikantis tų pačių sąlygų, kaip ir skiriant atstovus. Pakaitiniai atstovai automatiškai pakeičia nedalyvaujančius ar savo pareigų negalinčius eiti atstovus.
   7.   Narystės kriterijus atitinkančias, tačiau nepaskirtas organizacijas galima įtraukti į rezervo sąrašą, kuriuo Komisija gali naudotis pakeisdama narius.
   8.   2 dalies b punkte nurodytos organizacijos arba jų atstovai gali būti pakeisti arba pašalinti nepasibaigus kadencijai bet kuriuo iš šių atvejų:
   
               a)
            
            
               kai organizacija arba jos atstovas nebegali veiksmingai dalyvauti Ekspertų grupės svarstymuose;
            
         
               b)
            
            
               kai organizacija arba jos atstovas nesilaiko Sutarties 339 straipsnyje nustatytos sąlygos;
            
         
               c)
            
            
               kai organizacija arba jos atstovas atsistatydina;
            
         
               d)
            
            
               kai to reikėtų, kad būtų vienodai atstovaujama atitinkamoms veiklos ir interesų sritims.
            
         Kai organizacija arba jos atstovas yra pakeičiami arba pašalinami, Mokesčių ir muitų sąjungos generalinio direktorato generalinis direktorius prireikus gali paskirti kitą organizaciją iš 7 dalyje nurodyto rezervo sąrašo arba prašyti, kad organizacija paskirtų kitą atstovą arba kitą pakaitinį atstovą.
   9.   Organizacijų pavadinimai ir jų atstovų pavardės skelbiami Komisijos ekspertų grupių ir kitų panašių subjektų registre (toliau – registras) ir specialioje interneto svetainėje.
   10.   Asmens duomenys renkami, tvarkomi ir skelbiami pagal Reglamentą (EB) Nr. 45/2001.
   5 straipsnis
   Darbo tvarka
   1.   Ekspertų grupei pirmininkauja Mokesčių ir muitų sąjungos generalinio direktorato generalinis direktorius arba jo atstovas.
   2.   Siekdama užtikrinti efektyvų darbą, Ekspertų grupė įsteigia du pogrupius, kuriuose atskirai posėdžiauja valdžios institucijų (valstybių narių mokesčių administratorių) ir nevyriausybinių organizacijų (verslo, pilietinės visuomenės ir mokesčių ekspertų organizacijų) atstovai.
   3.   Pirmininkui sutikus, pagal Ekspertų grupės nustatytas veiklos sąlygas ji gali sudaryti kitus pogrupius konkretiems klausimams nagrinėti. Tokie pogrupiai panaikinami, kai tik įvykdo jiems pavestas užduotis.
   4.   Ad hoc pagrindu pirmininkas gali kviesti Ekspertų grupės arba pogrupio darbe dalyvauti Ekspertų grupei nepriklausančius ekspertus, turinčius reikiamos kompetencijos kuriuo nors darbotvarkės klausimu. Be to, fizinius asmenis, organizacijas (kaip apibrėžta ekspertų grupių horizontaliųjų taisyklių (11) 8 taisyklės 3 dalyje) ir šalis kandidates pirmininkas gali pakviesti dalyvauti stebėtojų teisėmis.
   5.   Nariai ir jų atstovai, taip pat kviestiniai ekspertai ir stebėtojai laikosi Sutartyse ir kitose svarbiose Sąjungos taisyklėse nustatyto įpareigojimo išlaikyti profesinę paslaptį, taip pat ES įslaptintos informacijos apsaugos užtikrinimo taisyklių, nustatytų Komisijos sprendime 2001/844/EB, EABP, Euratomas (12). Jeigu šių įsipareigojimų nesilaikoma, Komisija gali imtis visų tinkamų priemonių.
   6.   Ekspertų grupės ir jos pogrupių posėdžiai iš principo rengiami Komisijos patalpose. Komisija teikia sekretoriato paslaugas. Ekspertų grupės ir jos pogrupių posėdžiuose ir veikloje gali dalyvauti kitos suinteresuotos Komisijos tarnybos.
   7.   Remdamasi standartinėmis ekspertų grupių darbo tvarkos taisyklėmis, Ekspertų grupė priima savo darbo tvarkos taisykles.
   8.   Komisija skelbia visus svarbius dokumentus apie Ekspertų grupės vykdomą veiklą (pvz., darbotvarkes, protokolus ir dalyvių pateiktą informaciją): juos įtraukia į registrą arba registre pateikia nuorodą į specialią interneto svetainę. Dokumentai neskelbiami, jeigu juos paviešinus būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (13) 4 straipsnyje.
   6 straipsnis
   Posėdžių išlaidos
   1.   Ekspertų grupės veikloje dalyvaujantiems asmenims už jų teikiamas paslaugas neatlyginama.
   2.   Ekspertų grupės veikloje dalyvaujančių asmenų patirtas kelionės ir prireikus pragyvenimo išlaidas atlygina Komisija pagal Komisijoje galiojančias nuostatas.
   3.   Tos išlaidos atlyginamos neviršijant pagal metinę išteklių skyrimo procedūrą skirtų asignavimų.
   7 straipsnis
   Panaikinimas
   Sprendimas C(2013) 2236 panaikinamas.
   8 straipsnis
   Taikymas
   Šis sprendimas taikomas iki 2019 m. birželio 16 d.
   
      Priimta Briuselyje 2015 m. birželio 17 d.
      
         
            Komisijos vardu
         
         Pierre MOSCOVICI
         
            Komisijos narys
         
      
   
   
      (1)  COM(2012) 722.
   
      (2)  C(2012) 8806 final.
   
      (3)  C(2012) 8805 final.
   
      (4)  2013 m. balandžio 23 d. Komisijos sprendimas C(2013) 2236, kuriuo įsteigiama Komisijos ekspertų grupė „Gero mokesčių valdymo, agresyvaus mokesčių planavimo ir dvigubo apmokestinimo klausimai“.
   
      (5)  KOM(2011) 712 galutinis.
   
      (6)  2015 m. kovo 25 d. Europos Parlamento rezoliucija dėl metinės mokesčių ataskaitos.
   
      (7)  2014 m. gruodžio 9 d. Ecofin tarybos posėdis, 2014 m. gruodžio 18 d. Europos Vadovų Tarybos posėdis.
   
      (8)  Komunikatas dėl mokesčių skaidrumo kaip kovos su mokesčių slėpimu ir vengimu priemonės (COM(2015) 136) ir Pasiūlymas įvesti automatinius ES valstybių narių informacijos apie jų priimtus sprendimus dėl mokesčių mainus (COM(2015) 135).
   
      (9)  2015 m. birželio 17 d. Komunikatas, COM(2015) 302 final.
   
      (10)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (11)  Pirmininko komunikatas Komisijai „Komisijos ekspertų grupių veiklos organizavimo taisyklės. Horizontalios taisyklės ir viešasis registras“, C(2010) 7649 galutinis.
   
      (12)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (13)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43). Šiomis išimtimis siekiama užtikrinti, kad nebūtų pakenkta visuomenės saugumui, kariniams reikalams, tarptautiniams santykiams, finansinei, pinigų arba ekonominei politikai, asmens privatumui ir neliečiamumui, komerciniams interesams, teismo procesui ir teisinei pagalbai, patikrinimams / tyrimams / auditams ir institucijų sprendimų priėmimo procesui.